সংসদে হামলার হুমকি খলিস্তানি জঙ্গি পান্নুনের

নয়াদিল্লি: সংসদের শীতকালীন অধিবেশন (Parliament Winter Session) চলাকালীন ফের হামলার হুমকি খলিস্তানি জঙ্গি গুরপতওয়ান্ত সিং পান্নুনের (Khalistani Terrorist Gurpatwant Singh Pannun)। একটি ভিডিও পোস্টে তিনি বলেছেন, ১৩ ডিসেম্বর অথবা তার আগেই সংসদে (Indian Parliament) ফের হামলা হতে পারে।

উল্লেখ্য, সম্প্রতি ভারত সরকার তাঁকে খুনের ছক কষছে বলে একটি রিপোর্ট ফাঁস হয়। তারই বদলা নিতে চেয়েছেন পান্নুন। প্রসঙ্গত বলা যায়, ২০০১ সালের ১৩ ডিসেম্বরেই পাক মদতপুষ্ট জঙ্গিরা সংসদে হামলা (Parliament Attack 2001) চালিয়েছিল। এ বছর ১৩ তারিখে সেই চক্রান্তের ২২ বছর পূর্ণ হবে।

আরও পড়ুন: মোদির গীতাপাঠের দিন টেট, আজ জরুরি বৈঠক নবান্নে

সংসদের শীত অধিবেশন এখন চলছে। চলবে ২২ ডিসেম্বর পর্যন্ত। এর মধ্যেই একটি ভিডিও পোস্ট করে পান্নুন বলেছেন, তাঁকে খুন করার চক্রান্ত ব্যর্থ হয়েছে। এর বদলা হিসেবে ১৩ ডিসেম্বর অথবা তার আগেই সংসদে হামলা চালানো হবে। ভিডিওতে পান্নুনের পিছনে একটি পোস্টার সাঁটা ছিল। যাতে ২০০১ সালের সংসদে হামলার অপরাধী আফজল গুরুর (Afzal Guru) একটি ছবি ও পান্নুনের ছবি দিয়ে লেখা রয়েছে, দিল্লি বনেগা খলিস্তান।

পান্নুনের এই নতুন হুমকির পর নিরাপত্তা বৃদ্ধি করা হয়েছে। গোয়েন্দা সূত্রে জানা গিয়েছে, পাক গুপ্তচর সংস্থা আইএসআইয়ের কে-২ (কাশ্মীর-খলিস্তান) সেল পান্নুনকে ভারতে হামলার চালানোর নির্দেশ দিয়েছে। এর আগেও ক্রিকেট বিশ্বকাপের সময় এয়ার ইন্ডিয়ার বিমান উড়িয়ে দেওয়ার ফাঁকা হুমকি দিয়েছিলেন পান্নুন।