খলিস্তানি নেতা পান্নুনের ফের সংসদে জঙ্গি হামলার ‘হুমকি’ কি সত্যি হল?

নয়াদিল্লি: সংসদের শীতকালীন অধিবেশনে (Parliament Winter Session) ফের হামলার হুমকি দিয়েছিলেন খলিস্তানি জঙ্গি গুরপতওয়ান্ত সিং পান্নুন (Khalistani Terrorist Gurpatwant Singh Pannun)। একটি ভিডিও পোস্টে তিনি আগাম হুমকি দিয়েছিলেন, সংসদে জঙ্গি হামলার দিন অর্থাৎ ১৩ ডিসেম্বর অথবা তার আগেই (Indian Parliament) ফের হামলা হতে পারে। তা সত্ত্বেও কী করে পাঁচ দফা নিরাপত্তা বেষ্টনী ভেদ করে সংসদের ভিতরে ঢুকে পড়ল ২ জন?

অন্যদিকে, সংসদ ভবনের বাইরে পরিবহণ ভবনের সামনে রঙিন ধোঁয়া বোমা নিয়ে প্রতিবাদ দেখান। স্বাভাবিকভাবেই প্রশ্ন উঠছে, কে বা কারা, কেন এ ধরনের ঘটনা ঘটাল? পান্নুনের খলিস্তানপন্থীদের কাজ মনে হতেই পারে। কারণ যে হলুদ রঙের ধোঁয়া ব্যবহার করা হয়েছে, তা খলিস্তানি পতাকার রং।

আরও পড়ুন: দর্শকাসন থেকে সংসদে ঝাঁপ, ধৃত ২

আবার ধৃতদের একজনের কাছ থেকে পাওয়া গিয়েছে বিজেপি সাংসদ প্রতাপ সিংয়ের দফতর থেকে ইস্যু করা দর্শকের পাস। তাহলে কি এটা গেরুয়া শিবিরেরই কাজ! এ নিয়ে চুলচেরা বিশ্লেষণ করবেন তদন্তকারীরা। কিন্তু, একটা বিষয়ে সকলেই একমত যে, নিরাপত্তার ঘেরাটোপ বলতে যা বোঝায়, তা আদতেই ফস্কা গেরো।

উল্লেখ্য, সম্প্রতি ভারত সরকার পান্নুনকে খুনের ছক কষছে বলে একটি রিপোর্ট ফাঁস হয়। তারই বদলা নিতে চেয়েছেন পান্নুন। সংসদের শীত অধিবেশন চলবে ২২ ডিসেম্বর পর্যন্ত। এর মধ্যেই একটি ভিডিও পোস্ট করে পান্নুন বলেছিলেন, তাঁকে খুন করার চক্রান্ত ব্যর্থ হয়েছে। এর বদলা হিসেবে ১৩ ডিসেম্বর অথবা তার আগেই সংসদে হামলা চালানো হবে। ভিডিওতে পান্নুনের পিছনে একটি পোস্টার সাঁটা ছিল। যাতে ২০০১ সালের সংসদে হামলার অপরাধী আফজল গুরুর (Afzal Guru) একটি ছবি ও পান্নুনের ছবি দিয়ে লেখা রয়েছে, দিল্লি বনেগা খলিস্তান।

পান্নুনের এই নতুন হুমকির পর নিরাপত্তা বৃদ্ধি করা হয়েছিল রাজধানীতে। গোয়েন্দা সূত্রে জানা গিয়েছে, পাক গুপ্তচর সংস্থা আইএসআইয়ের কে-২ (কাশ্মীর-খলিস্তান) সেল পান্নুনকে ভারতে হামলার চালানোর নির্দেশ দিয়েছে। এর আগেও ক্রিকেট বিশ্বকাপের সময় এয়ার ইন্ডিয়ার বিমান উড়িয়ে দেওয়ার ফাঁকা হুমকি দিয়েছিলেন পান্নুন।